CELEX: 
Language: sk
Date: 2021-10-29 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa smernica Európskeho parlamentu a Rady 2014/53/EÚ, pokiaľ ide o uplatňovanie základných požiadaviek uvedených v článku 3 ods. 3 písm. d), e) a f) uvedenej smernice

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Nielen dospelí spotrebitelia či profesionálni používatelia, ale aj zraniteľní používatelia, napríklad deti, využívajú denne veľký počet rádiových zariadení. 
            
            
               Na jednej strane Európsky parlament a Rada opakovane vyjadrili potrebu posilnenia kybernetickej bezpečnosti v EÚ
                  1
               , pričom uznali rastúcu dôležitosť pripojených rádiových zariadení vrátane prístrojov, snímačov a sietí, ktoré tvoria internet vecí, a súvisiace obavy o bezpečnosť. Rámec EÚ pozostáva z viacerých právnych predpisov
                  2
               , ktoré sa týkajú aspektov súvisiacich s kybernetickou bezpečnosťou alebo niektorými jej prvkami. Pri riešení určitých problémov s kybernetickou bezpečnosťou môžu mať rôzne subjekty/zainteresované strany konkrétne povinnosti s cieľom prispievať k zaisteniu toho, aby celý ekosystém zostal bezpečný. Prevádzkovatelia sietí a poskytovatelia služieb by napríklad mali zaistiť, aby ich systémy a platformy boli bezpečné, výrobcovia zariadení by mali zaistiť, aby ich zariadenia boli vytvorené so zohľadnením zásad bezpečnosti, používatelia by si mali byť vedomí rizík pri vykonávaní určitých operácií a potreby vykonávať potrebné aktualizácie zariadenia, ktoré používajú, členské štáty môžu stanoviť priority. Kybernetická bezpečnosť celého ekosystému je zaistená, iba ak sú kyberneticky bezpečné všetky jeho zložky. 
            
            
               Na druhej strane v decembri 2016 Nórska rada spotrebiteľov posudzovala technické vlastnosti vybraných rádiovo prepojených hračiek
                  3
               . Jej zistenia poukazujú na možný nedostatok ochrany práv detí na súkromie, ich osobných údajov a bezpečnosti. Vďaka integrovaným reproduktorom, mikrofónom a ďalším snímačom sú navzájom prepojené hračky vymedzené pojmom „inteligentné“ a môžu napríklad interpretovať reč, čo umožňuje ich interakciu s dieťaťom. Môžu zaznamenávať nielen fotografie, videá, geolokalizačné údaje, údaje spojené so zážitkami z hrania, ale aj tep srdca, spánkové návyky alebo ďalšie biometrické údaje. Zo správy takisto vyplýva, že niektoré z týchto hračiek môžu v styku s deťmi propagovať výrobky, čo nemusí byť v súlade s očakávanou transparentnosťou tohto druhu výrobkov. Z toho dôvodu jej výsledky viedli k výzve európskych spotrebiteľských organizácií
                  4
                na prijatie opatrení.
            
            
               Hračky sú iba časťou širšej oblasti, ktorá predstavuje podobné riziká. V smernici 2009/48/ES sú stanovené bezpečnostné požiadavky, ktoré majú spĺňať hračky patriace do rozsahu pôsobnosti uvedenej smernice, aby mohli byť uvedené na trh Únie. Požiadavky stanovené v uvedenej smernici však nezahŕňajú napríklad požiadavky na zabezpečenie ochrany osobných údajov a súkromia alebo ochrany pred podvodmi. 
            
            
               Inteligentné spotrebiče, inteligentné kamery a viaceré ďalšie pripojené rádiové zariadenia, ako sú mobilné telefóny, laptopy, hardvérové kľúče, poplachové systémy a domáce automatizované systémy, sú takisto príkladmi zariadení, ktoré sú vystavené riziku hackingu a problémov so zachovaním súkromia, keď sú pripojené na internet. Aj nositeľné rádiové zariadenia (napríklad prstene, náramky, vreckové spony, náhlavné súpravy, zariadenia na monitorovanie aktivity atď.) môžu priebežne monitorovať a registrovať viaceré citlivé údaje používateľa (napríklad polohu, teplotu, krvný tlak, tepovú frekvenciu) a prenášať ich, nielen prostredníctvom internetu, ale aj prostredníctvom nezabezpečených komunikačných technológií s krátkym dosahom. V smernici o rádiových zariadeniach 2014/53/EÚ
                  5
                sa stanovuje regulačný rámec na uvádzanie rádiových zariadení na jednotný trh. Týka sa povinných podmienok prístupu rádiových zariadení na trh. Smernica o rádiových zariadeniach sa týka elektrických a elektronických zariadení, ktoré môžu využívať rádiové frekvenčné spektrum na účely komunikácie a/alebo rádiovej determinácie. Členské štáty prostredníctvom svojich vnútroštátnych orgánov dohľadu nad trhom prijímajú nápravné opatrenia v prípadoch rádiových zariadení nespĺňajúcich dané podmienky. 
            
            
               V článku 3 smernice o rádiových zariadeniach sú stanovené základné požiadavky, ktoré musí spĺňať rádiové zariadenie uvádzané na trh Únie. V článku 3 ods. 1 písm. a) je stanovená základná požiadavka týkajúca sa zdravia a bezpečnosti, v článku 3 ods. 1 písm. b) sú stanovené základné požiadavky týkajúce sa elektromagnetickej kompatibility a v článku 3 ods. 2 sú stanovené základné požiadavky týkajúce sa účinného a efektívneho využívania rádiového frekvenčného spektra. Okrem toho sú v článku 3 ods. 3 uvedené ďalšie základné požiadavky, ktoré sa uplatňujú na kategórie alebo triedy rádiových zariadení špecifikované v súvisiacom delegovanom akte (súvisiacich delegovaných aktoch) Komisie. 
            
            
               V smernici o rádiových zariadeniach sa Komisii udeľuje právomoc prijímať delegované právne akty s cieľom zabezpečiť uplatňovanie všetkých základných požiadaviek stanovených v článku 3 ods. 3 smernice špecifikáciou každej z požiadaviek, ktoré sa vzťahujú na dané kategórie alebo triedy rádiových zariadení. Pre túto iniciatívu sú dôležité tri písmená článku 3 ods. 3 druhého pododseku: 
            
            
               ·článok 3 ods. 3 písm. d) z hľadiska zabezpečenia ochrany siete,
            
            
               ·článok 3 ods. 3 písm. e) z hľadiska zabezpečenia prostriedkov na ochranu osobných údajov a súkromia,
            
            
               ·článok 3 ods. 3 písm. f) z hľadiska zabezpečenia ochrany proti podvodom. 
            
            
               Cieľom však nie je vypracovávať dodatočné alebo prekrývajúce sa pravidlá k existujúcim právnym predpisom, ale zabezpečiť, aby sa existujúce zásady v príslušných prípadoch premietali do konkrétnych požiadaviek na výrobu tovaru, ktorý sa má uviesť na trh Únie, s určitým stupňom presadzovania alebo overiteľnosti. Dôležité je zabezpečiť komplementárnosť s existujúcim rámcom EÚ. V tejto súvislosti by rádiové zariadenia, výrobky alebo komponenty, na ktoré sa vzťahujú nariadenia (EÚ) 2019/2144
                  6
                a (EÚ) 2018/1139
                  7
                alebo smernica (EÚ) 2019/520
                  8
               , nemali byť zaradené do kategórií alebo tried rádiových zariadení, ktoré by mali spĺňať základné požiadavky stanovené v článku 3 ods. 3 písm. e) a f) smernice 2014/53/EÚ. 
            
            
               Pokiaľ ide o ochranu údajov, právnymi predpismi Únie týkajúcimi sa osobných údajov a ochrany súkromia, ako je napríklad nariadenie Európskeho parlamentu a Rady (EÚ) 2016/679
                  9
                a smernica Európskeho parlamentu a Rady 2002/58/ES
                  10
               , sa reguluje spracúvanie osobných údajov a ochrana súkromia, ale nereguluje sa uvádzanie rádiových zariadení na trh Únie. 
            
            
               Hlavným cieľom tejto iniciatívy je prispieť k posilneniu „ekosystému dôvery“, ktorý vychádza zo synergií všetkých súvisiacich jednotlivých právnych predpisov EÚ týkajúcich sa ochrany sietí, súkromia a boja proti podvodom, čo je podrobnejšie uvedené v sprievodnom posúdení vplyvu. Táto iniciatíva by mala teda umožniť uvádzať na trh Únie iba také rádiové zariadenia, ktoré sú dostatočne bezpečné. S prihliadnutím na všeobecné ciele je iniciatíva zameraná na posilnenie rešpektovania určitých základných práv (napríklad na súkromie) a podporu cieľov politiky stanovených v iných právnych predpisoch EÚ, ktoré neumožňujú presadzovanie trhu. Potrebné sú aj včasné opatrenia, a to vzhľadom na rozsah rizík a na skutočnosť, že rýchla uplatniteľnosť má pozitívny vplyv na ciele politiky EÚ. Možnosť využitia existujúcich posilnení postavenia, ktoré už boli poskytnuté Komisii, jej umožní konať v súlade s existujúcim rámcom a bez potreby osobitných dodatočných právnych predpisov. Na riešenie problémov týkajúcich sa výrobkov bez ochranných prvkov je osobitným cieľom poskytnúť orgánom dohľadu nad trhom nástroj na presadzovanie, ktorý im umožní prijímať nápravné opatrenia. Ďalším cieľom je zabezpečiť jednotný trh s danými výrobkami, ktorý by nekomplikovali odlišné miestne ani vnútroštátne predpisy, ktoré zvyšujú administratívnu záťaž, a to najmä pre menšie podniky. Posledným cieľom je vytvoriť rovnaké podmienky prostredníctvom jasných a primeraných pravidiel, ktoré sa účinne a jednotne presadzujú v celej EÚ.
            
            
               Potreba pravidiel pre vnútorný trh, ktoré zahŕňajú prostriedky voči nezabezpečeným výrobkom a službám, sa zdôrazňuje v spoločnom oznámení Komisie a vysokého predstaviteľa Únie pre zahraničné veci a bezpečnostnú politiku zo 16. decembra 2020 o stratégii kybernetickej bezpečnosti EÚ v digitálnej dekáde
                  11
               .
            
            
               2.KONZULTÁCIE PRED PRIJATÍM AKTU
            
            
               Stratégia konzultácií pre túto iniciatívu zohľadňuje všetky možné súvisiace aspekty, aj pokiaľ ide o vplyv na spoločnosť (napríklad spotrebiteľov a hospodárske subjekty), vnútroštátne orgány, podmienky prístupu na spoločný trh a vykonávanie ďalších právnych predpisov EÚ alebo synergie s nimi. Spätná väzba, ktorú poskytli zainteresované strany, sa použila ako doplnok dôkazov získaných prostredníctvom iných výskumných zdrojov (napríklad sekundárneho výskumu). 
            
            
               Príslušnými zainteresovanými stranami boli: orgány verejnej moci v oblasti spracúvania údajov, boja proti podvodom a/alebo rádiových zariadení, združenia hospodárskych subjektov, samotné hospodárske subjekty, spotrebiteľské organizácie, občania, akademické/výskumné inštitúcie a príslušné mimovládne organizácie, notifikované osoby, európske normalizačné organizácie.
            
         
         
            
               Uskutočnili sa tieto konkrétne konzultácie:
            
            
               ·všetky zainteresované strany mohli poskytnúť spätnú väzbu týkajúcu sa úvodného posúdenia vplyvu počas obdobia štyroch týždňov
                  12
               ,
            
            
               ·prostredníctvom portálu Komisie pre lepšiu právnu reguláciu sa konala 12-týždňová verejná konzultácia
                  13
               ,
            
            
               ·cielená konzultácia zameraná osobitne na členské štáty, hospodárske subjekty (v rámci združení alebo samostatne), spotrebiteľské organizácie, orgány na posudzovanie súladu, spotrebiteľov alebo iných odborníkov.
            
            
               Zainteresované strany boli vyzvané, aby sa zapojili aj do cieleného prieskumu, vrátane tých, ktoré sa zúčastnili na stretnutí skupiny expertov na rádiové zariadenia. Z nich sa 56 rozhodlo odpovedať vyplnením dotazníka. Týchto 56 respondentov pochádzalo z 20 krajín vrátane 14 členských štátov EÚ. Najväčší počet odpovedí (14) prišiel z Belgicka, z ktorých takmer všetky boli od subjektov zastupujúcich výrobcov alebo spotrebiteľov. Druhou najpočetnejšie zastúpenou krajinou bolo Nemecko s 11 respondentmi, z ktorých väčšinu predstavovali výrobcovia. Z krajín mimo EÚ boli najlepšie zastúpené USA s 5 respondentmi, ktorí boli zmesou výrobcov a priemyselných orgánov. Veľkosť odpovedajúcich organizácií bola vyvážená. Veľkými organizáciami boli všetci výrobcovia alebo vnútroštátne orgány verejnej moci s výnimkou dvoch orgánov na posudzovanie súladu a jednej univerzity. Mnohé z mikroorganizácií boli priemyselné alebo spotrebiteľské združenia. Malé a stredné organizácie boli zmesou všetkých druhov organizácií.
            
            
               Celkovo 42 respondentov absolvovalo otvorenú verejnú konzultáciu, ktorá pozostávala z otvorených a uzavretých otázok. Profil krajín respondentov bol takýto:
            
            
               ·42 respondentov pochádzalo zo 14 členských štátov EÚ,
            
            
               ·najväčší počet odpovedí (8) prišiel z Nemecka, z toho sedem bolo od občanov,
            
            
               ·šesť bolo z Belgicka, pričom všetky boli od zastupujúcich subjektov na úrovni EÚ (päť obchodných združení a jedna spotrebiteľská organizácia),
            
            
               ·šesť bolo zo Španielska, z toho štyri boli od orgánov verejnej moci a dve od spoločností,
            
            
               ·žiadny z respondentov sa nenachádzal mimo EÚ.
            
            
               Profil druhov respondentov bol takýto:
            
            
               ·zo 42 respondentov miernu väčšinu (22) tvorili občania,
            
            
               ·občania pochádzali z desiatich členských štátov EÚ, 
            
            
               ·zo šiestich orgánov verejnej moci štyri boli zo Španielska a po jednom z Estónska a Írska,
            
            
               ·zo siedmych obchodných združení bolo päť subjektov na úrovni EÚ so sídlom v Belgicku,
            
            
               ·šesť podnikov bolo z piatich rôznych krajín, tri z nich boli mikropodniky, dva malé a jeden veľký podnik,
            
            
               ·jedna spotrebiteľská organizácia bola subjektom na úrovni EÚ so sídlom v Belgicku.
            
            
               Konzultácia so skupinou expertov na rádiové zariadenia (E03587) sa uskutočnila k prípravným dokumentom týkajúcim sa kľúčových bodov delegovaného aktu (rozsahu pôsobnosti, uplatniteľných článkov, výnimiek, dátumu uplatniteľnosti) 18. septembra 2020 a 17. novembra 2020. S rovnakou skupinou bol konzultovaný návrh aktu 24. februára 2021. Skupinu expertov na rádiové zariadenia tvoria zástupcovia orgánov členských štátov EÚ a pridružených krajín, spotrebiteľských organizácií, združení hospodárskych subjektov, ktorých sa týka smernica o rádiových zariadeniach, a európskych normalizačných organizácií. Prijaté pripomienky sú verejne dostupné na platforme CIRCABC
                  14
               , kde sú v zápisniciach zo stretnutí zhrnuté aj súvisiace diskusie.
            
            
               Niektoré možnosti politiky boli vyradené buď v počiatočnom štádiu, alebo počas vypracovávania tejto iniciatívy z rôznych dôvodov, ako napríklad:
            
         
         
            
               ·v počiatočnom štádiu bolo potenciálnou ďalej zvažovanou možnosťou politiky zavedenie horizontálneho právneho predpisu o kybernetickej bezpečnosti. Viacerí jednotliví výrobcovia a ich priemyselné združenia to navrhovali ako najlepšiu možnosť politiky, ktorá by podľa ich názoru zabránila fragmentácii výsledkov, efektívnosti a účinnosti. V rámci diskusií skupiny expertov na rádiové zariadenia však bolo napríklad poukázané na skutočnosť, že realisticky by takáto možnosť vzhľadom na legislatívne časové rámce, ktoré sú potrebné pre spolurozhodovací postup, nemusela byť natoľko včasná ako jeden alebo viacero delegovaných aktov podľa smernice o rádiových zariadeniach, 
            
            
               ·v čase uverejnenia úvodného posúdenia vplyvu ešte nebol prijatý akt o kybernetickej bezpečnosti, a tak na tomto právnom predpise nemohli byť založené žiadne možnosti. Zavedenie systémov certifikácie kybernetickej bezpečnosti podľa tohto aktu navyše nevytvára žiadne právne povinnosti týkajúce sa uvádzania výrobkov na trh. Certifikácia kybernetickej bezpečnosti ako taká zostáva dobrovoľnou aktivitou a bola riešená v rámci dobrovoľných priemyselných koncepcií v kontexte možností politiky.
            
            
               V neskoršom štádiu, t. j. po uverejnení úvodného posúdenia vplyvu, niektoré členské štáty napokon navrhli prijatie článku 3 ods. 3 písm. d) v spojení s článkom 3 ods. 3 písm. e) a f) s poukázaním na synergie spoločného prijatia týchto troch písmen. Keďže členské štáty a spotrebiteľské organizácie považovali prijatie článku 3 ods. 3 písm. d) za doplnok k možnosti 4, samostatná možnosť článku 3 ods. 3 písm. d) sa neposudzovala. 
            
            
               V záujme riešenia rizík kybernetickej bezpečnosti vo všetkých pripojených výrobkoch a súvisiacich službách a počas celého ich životného cyklu Komisia navyše v decembri 2020 v spoločnom oznámení o stratégii kybernetickej bezpečnosti EÚ v digitálnej dekáde
                  15
                uviedla, že zváži komplexný prístup vrátane možných nových horizontálnych pravidiel na posilnenie kybernetickej bezpečnosti všetkých pripojených produktov a súvisiacich služieb umiestnených na vnútornom trhu. 
            
            
               3. VEREJNÁ KONZULTÁCIA O NÁVRHU AKTU
            
            
               Po prerokovaní návrhu aktu so skupinou expertov na rádiové zariadenia sa začala formálna 4-týždňová verejná konzultácia
                  16
               . Konzultácia bola otvorená pre všetkých občanov a zainteresované strany bez obmedzení.
            
            
               Konečný počet prijatých príspevkov bol 26. Profil krajín respondentov bol takýto:
            
            
               ·Najviac odpovedí (18) prišlo z Belgicka.
            
            
               ·Iba jeden príspevok bol zaslaný z krajín mimo Európskej únie (Švajčiarsko).
            
            
               ·Ostatné odpovede pochádzali z Holandska (4), Poľska (1), Nemecka (1) a Francúzska (1).
            
            
               Profil druhov respondentov bol takýto:
            
            
               ·Väčšina príspevkov (17) pochádzala z daného odvetvia.
            
            
               ·Spotrebitelia a mimovládne združenia poskytli tri odpovede.
            
            
               ·Spätnú väzbu poskytli štyria občania.
            
            
               ·Dva príspevky poslali európske normalizačné organizácie.
            
            
               Po posúdení týchto príspevkov sa dospelo k záveru, že návrh aktu nie je potrebné meniť, a to z týchto dôvodov:
            
            
               ·Niektoré príspevky sa týkali konkrétne technických opatrení na zmiernenie kybernetických hrozieb. V tomto akte sa však nestanovujú technické opatrenia, ale len základné požiadavky. Stanoviská vyjadrené v doručených príspevkoch k týmto technickým záležitostiam sa zohľadnia pri vypracúvaní podporných harmonizovaných noriem.
            
            
               ·Niektoré zainteresované strany vyjadrili obavy, že by mohlo dôjsť k zdvojeniu povinností, ktoré už upravujú iné právne predpisy EÚ. Týmto návrhom aktu sa upravuje uvádzanie predmetných zariadení na trh, pričom ostatné časti právneho rámca EÚ tento prvok neupravujú. Cieľom aktu navyše nie je regulovať žiadne procesy alebo služby, ani žiadne záležitosti týkajúce sa fázy po uvedení na trh, na ktoré sa nevzťahuje smernica o rádiových zariadeniach.
            
            
               ·Jedno odvetvové združenie uviedlo, že akt podľa ich názoru vytvára prekážky pre MSP. Ako sa uvádza v posúdení vplyvu, technické riešenia poskytnú pripravované harmonizované normy. Na ich vypracovaní sa budú podieľať MSP.
            
            
               ·Doručených bolo niekoľko pripomienok týkajúcich sa chápania kategórií zariadení, na ktoré sa budú vzťahovať základné požiadavky. O vymedzení pojmu „zariadenie pripojené na internet“ sa podrobne diskutovalo v príslušnej skupine expertov. Obmedzenie rozsahu pôsobnosti z hľadiska zamýšľaného použitia a nie z hľadiska technických možností by znamenalo, že na niekoľko druhov zariadení by sa akt nevzťahoval. Z technického zreteľa by komunikácia cez internet bola možná a hackeri by mohli tieto zraniteľné miesta využiť. Okrem toho je pojem „sieť“ jasný a zahŕňa internet.
            
         
         
            
               ·Niektoré odvetvové združenia vyjadrili obavy v súvislosti so zásadou technologickej neutrality, keďže akt sa nevzťahuje na zariadenia pripojené cez kábel. V posúdení vplyvu sa potvrdzuje, že bezdrôtové zariadenia predstavujú vyššie riziko z hľadiska kybernetickej bezpečnosti, a preto by sa v súvislosti s takýmito rádiovými zariadeniami mali zaviesť osobitné politické opatrenia.
            
            
               ·Odvetvové združenie poukázalo na to, že akt sa nevzťahuje na všetky zariadenia, ktoré používajú deti. V tejto súvislosti sa ochrana detí, pokiaľ ide o súkromie, zabezpečuje prostredníctvom povinností uložených výrobcom zariadení pripojených na internet, hračiek a zariadení na starostlivosť o deti (hoci hračky a zariadenia na starostlivosť o deti nedokážu komunikovať cez internet). Rádiové zariadenia používané deťmi sú vo všeobecnosti zahrnuté do týchto kategórií.
            
            
               ·Väčšina zainteresovaných strán napokon vyjadrila obavy v súvislosti s prechodným obdobím, ktoré považuje za príliš krátke alebo príliš dlhé. Predpokladá sa, že 30-mesačné prechodné obdobie nastolí správnu rovnováhu medzi potrebou urýchlene zlepšiť úroveň kybernetickej bezpečnosti rádiových zariadení na európskom trhu a potrebou poskytnúť výrobcom primeraný čas na prispôsobenie svojich výrobkov.
            
            
               4.PRÁVNE PRVKY DELEGOVANÉHO AKTU
            
            
               Cieľom tohto delegovaného nariadenia je zabezpečiť uplatňovanie základných požiadaviek stanovených v článku 3 ods. 3 písm. d), e) a f)
                  17
                smernice o rádiových zariadeniach, ktoré sa týkajú prvkov kybernetickej bezpečnosti, na kategórie rádiových zariadení predstavujúce riziká kybernetickej bezpečnosti.
            
            
               Konkrétnejšie sa v ňom stanovuje, že článok 3 ods. 3 písm. d), e) a f) smernice o rádiových zariadeniach sa uplatňuje na rádiové zariadenia pripojené na internet vymedzené v článku 1 s výhradou určitých výnimiek, ako sú špecifikované v delegovanom akte.
            
            
               Okrem toho sa v ňom stanovuje, že článok 3 ods. 3 písm. e) smernice o rádiových zariadeniach sa uplatňuje na nositeľné rádiové zariadenia, hračky, ktoré sú tiež rádiovými zariadeniami, a na rádiové zariadenia používané v rámci starostlivosti o deti bez ohľadu na to, či sú pripojené na internet alebo nie, s výhradou určitých výnimiek, ako sú špecifikované v delegovanom akte.
            
            
               Delegované nariadenie je v súlade so zásadami stanovenými v rôznych relevantných právnych predpisoch EÚ, predovšetkým v právnych predpisoch EÚ z oblasti kybernetickej bezpečnosti.
            
            
               Dátum uplatniteľnosti delegovaného nariadenia je 30 mesiacov po jeho nadobudnutí účinnosti, a preto delegované nariadenie neovplyvní rádiové zariadenia uvedené na trh Únie pred dátumom uplatniteľnosti.
            
            
               Delegované nariadenie nemá vplyv na rozpočet EÚ.
            
            
               DELEGOVANÉ NARIADENIE KOMISIE (EÚ) …/…
            
            
               z 29. 10. 2021
            
            
               ktorým sa dopĺňa smernica Európskeho parlamentu a Rady 2014/53/EÚ, pokiaľ ide o uplatňovanie základných požiadaviek uvedených v článku 3 ods. 3 písm. d), e) a f) uvedenej smernice
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES
                  18
               , a predovšetkým na článok 3 ods. 3 druhý pododsek v spojení s článkom 3 ods. 3 prvým pododsekom písm. d), e) a f) tejto smernice,
            
            
               keďže:
            
            
               (1)Ochrana siete alebo jej fungovania pred ujmou, ochrana osobných údajov a súkromia používateľa a účastníka a ochrana pred podvodmi sú prvky, ktoré podporujú ochranu pred rizikami kybernetickej bezpečnosti.
            
            
               (2)Ako sa uvádza v odôvodnení 13 smernice 2014/53/EÚ, ochranu osobných údajov a súkromia používateľov a účastníkov rádiových zariadení a ochranu pred podvodmi možno zvýšiť prostredníctvom určitých funkcií rádiového zariadenia. Podľa tohto odôvodnenia by preto rádiové zariadenie malo byť vo vhodných prípadoch navrhnuté tak, aby sa podporili tieto funkcie.
            
         
         
            
               (3)Kľúčovú úlohu v rozvoji digitálneho hospodárstva a spoločnosti Únie v nadchádzajúcich rokoch budú zohrávať siete 5G, ktoré potenciálne ovplyvnia takmer každý aspekt života občanov Únie. V dokumente s názvom Kybernetická bezpečnosť sietí 5G – súbor nástrojov EÚ s opatreniami na zmiernenie rizika
                  19
                je identifikovaný možný spoločný súbor opatrení, ktoré môžu zmierniť hlavné riziká kybernetickej bezpečnosti sietí 5G, a uvádza sa usmernenie k výberu opatrení, ktoré by mali byť uprednostňované v plánoch na zmierňovanie rizika na vnútroštátnej úrovni a na úrovni Únie. Okrem týchto opatrení je veľmi dôležité dodržiavať harmonizovaný prístup k základným požiadavkám týkajúcim sa prvkov ochrany kybernetickej bezpečnosti uplatniteľných na rádiové zariadenia 5G, keď sa uvádzajú na trh Únie.
            
            
               (4)Úroveň bezpečnosti uplatniteľná podľa základných požiadaviek Únie stanovených v článku 3 ods. 3 písm. d), e) a f) na zabezpečenie ochrany siete, prostriedkov na ochranu osobných údajov a súkromia a ochrany proti podvodom nesmie oslabovať vysokú úroveň bezpečnosti požadovanú na vnútroštátnej úrovni pre decentralizované inteligentné siete v oblasti energetiky, kde sa majú používať inteligentné meracie zariadenia, na ktoré sa vzťahujú tieto požiadavky, a pre sieťové zariadenia 5G používané poskytovateľmi verejných elektronických komunikačných sietí a verejne dostupných elektronických komunikačných služieb v zmysle smernice (EÚ) 2018/1972.
            
            
               (5)Viaceré obavy boli vyjadrené aj v súvislosti s rastúcimi rizikami kybernetickej bezpečnosti v dôsledku širšieho používania rádiových zariadení odborníkmi aj spotrebiteľmi vrátane detí, pričom tieto zariadenia: i) sú schopné samy komunikovať cez internet bez ohľadu na to, či komunikujú priamo alebo prostredníctvom nejakého iného zariadenia (ďalej len „rádiové zariadenie pripojené na internet“), t. j. v takomto zariadení pripojenom na internet sa používajú protokoly potrebné na výmenu údajov cez internet, a to buď priamo, alebo prostredníctvom pomocného zariadenia; ii) môžu byť hračkami s rádiovou funkciou, ktoré takisto patria do rozsahu pôsobnosti smernice Európskeho parlamentu a Rady 2009/48/ES
                  20
               , prípadne sú navrhnuté alebo určené výlučne na účely starostlivosti o deti, ako napríklad monitory detí, alebo iii) sú navrhnuté alebo určené, či už výlučne alebo nie, na nosenie na akejkoľvek časti ľudského tela (vrátane hlavy, krku, trupu, ramien, rúk, nôh a chodidiel) alebo akomkoľvek oblečení (vrátane pokrývky hlavy, odevov na ruky a obuvi) nosenom ľuďmi alebo na pripútanie či zavesenie na takúto časť tela či takéto oblečenie, ako napríklad rádiové zariadenie vo forme náramkových hodiniek, prsteňa, náramku, náhlavnej súpravy, slúchadla alebo okuliarov (ďalej len „prenosné rádiové zariadenie“). 
            
            
               (6)V tejto súvislosti by sa každé rádiové zariadenie používané v rámci starostlivosti o deti, rádiové zariadenie, na ktoré sa vzťahuje smernica 2009/48/ES, alebo nositeľné rádiové zariadenie, ktoré je schopné samo komunikovať cez internet, bez ohľadu na to, či komunikuje priamo alebo prostredníctvom nejakého iného zariadenia, malo považovať za rádiové zariadenie pripojené na internet. Napríklad implantáty by sa nemali považovať za nositeľné rádiové zariadenia, keďže sa nenosia na žiadnej časti ľudského tela ani na žiadnom oblečení, nepripútavajú sa na ne ani nevešajú. Implantáty by sa však mali považovať za rádiové zariadenia pripojené na internet, ak sú schopné samy komunikovať cez internet, bez ohľadu na to, či komunikujú priamo alebo prostredníctvom nejakého iného zariadenia.
            
            
               (7)Vzhľadom na obavy vyvolané skutočnosťou, že rádiové zariadenia nezabezpečujú ochranu pred prvkami rizík kybernetickej bezpečnosti, je potrebné zabezpečiť v prípade rádiových zariadení určitých kategórií alebo tried uplatňovanie základných požiadaviek stanovených v smernici 2014/53/EÚ týkajúcich sa ochrany pred nepriaznivým vplyvom na sieť, ochrany osobných údajov a súkromia používateľov a účastníkov a ochrany proti podvodom. 
            
            
               (8)Smernica 2014/53/EÚ sa uplatňuje na výrobky, ktoré spĺňajú vymedzenie pojmu „rádiové zariadenie“ v článku 2 uvedenej smernice s výhradou konkrétnych výnimiek stanovených v článku 1 ods. 2 a 3 uvedenej smernice. Kým vymedzenie pojmu rádiové zariadenie v článku 2 smernice 2014/53/EÚ sa týka zariadenia, ktoré môže komunikovať prostredníctvom rádiových vĺn, žiadne požiadavky v smernici 2014/53/EÚ nerozlišujú medzi rádiovými a nerádiovými funkciami rádiového zariadenia, a preto by všetky aspekty a časti daného zariadenia mali spĺňať základné požiadavky uvedené v tomto delegovanom nariadení. 
            
            
               (9)Pokiaľ ide o nepriaznivý vplyv na sieť alebo jej činnosť, prípadne zneužívanie zdrojov siete, neprijateľné zhoršenie služieb môže byť spôsobené rádiovým zariadením pripojeným na internet, ktoré nezabezpečuje, aby sa siete nepoškodili ani nezneužili. Napríklad útočník môže so škodlivým úmyslom zaplaviť internetovú sieť, aby zabránil legitímnej sieťovej prevádzke, prerušil prepojenia medzi dvomi rádiovými výrobkami, a tak znemožnil prístup k službe, znemožnil prístup k službe konkrétnej osobe, prerušil službu pre konkrétny systém alebo osobu alebo narušil informácie. Zhoršenie online služieb tak môže viesť k úmyselným kybernetickým útokom, ktoré vyvolajú zvýšené náklady, ťažkosti alebo riziká pre operátorov, poskytovateľov služieb alebo používateľov. Na rádiové zariadenia pripojené na internet by sa preto mal uplatňovať článok 3 ods. 3 písm. d) smernice 2014/53/EÚ, v ktorom sa vyžaduje, aby rádiové zariadenie nemalo nepriaznivý vplyv na sieť alebo jej činnosť ani nezneužívalo zdroje siete, čím by spôsobovalo neprijateľné zhoršenie služby.
            
            
               (10)Obavy vznikajú aj pokiaľ ide o ochranu osobných údajov a súkromia používateľa a účastníka v prípade rádiových zariadení pripojených na internet, a to v dôsledku schopnosti takého rádiového zariadenia zaznamenávať, uchovávať a poskytovať informácie a komunikovať s používateľmi vrátane detí, keď sú v danom rádiovom zariadení integrované reproduktory, mikrofóny a ďalšie snímače. Tieto obavy sa týkajú predovšetkým schopnosti rádiového zariadenia zaznamenávať fotografie, videá, lokalizačné údaje, údaje spojené so zážitkami z hrania, ale aj tep srdca, spánkové návyky alebo ďalšie osobné údaje. K rozšíreným nastaveniam rádiového zariadenia sa napríklad možno dostať prostredníctvom predvoleného hesla, ak pripojenie alebo údaje nie sú zašifrované alebo ak nie je zavedený silný mechanizmus overovania.
            
            
               (11)Je preto dôležité, aby rádiové zariadenie pripojené na internet, ktoré sa uvádza na trh Únie, zahŕňalo prostriedky zabezpečujúce ochranu osobných údajov a súkromia, ak dokáže spracúvať osobné údaje, ako sú vymedzené v článku 4 bode 1 nariadenia (EÚ) 2016/679
                  21
               , alebo údaje vymedzené v článku 2 písm. b) a c) smernice 2002/58/ES
                  22
               . Na rádiové zariadenia pripojené na internet by sa preto mal uplatňovať článok 3 ods. 3 písm. e) smernice 2014/53/EÚ.
            
            
               (12)Okrem toho, pokiaľ ide o ochranu osobných údajov a súkromia, rádiové zariadenia používané v rámci starostlivosti o deti, rádiové zariadenia, na ktoré sa vzťahuje smernica 2009/48/ES, a nositeľné rádiové zariadenia predstavujú bezpečnostné riziká aj bez pripojenia na internet. Osobné údaje sa môžu zachytiť, keď rádiové zariadenie vysiela alebo prijíma rádiové vlny a chýbajú mu prostriedky zabezpečujúce ochranu osobných údajov a súkromia. Rádiové zariadenia používané v rámci starostlivosti o deti, rádiové zariadenia, na ktoré sa vzťahuje smernica 2009/48/ES, a nositeľné rádiové zariadenia môže v priebehu času monitorovať a registrovať mnohé citlivé (osobné) údaje používateľa a prenášať ich prostredníctvom komunikačných technológií, ktoré môžu byť nezabezpečené. Rádiové zariadenia používané v rámci starostlivosti o deti, rádiové zariadenia, na ktoré sa vzťahuje smernica 2009/48/ES, a nositeľné rádiové zariadenia by mali mať zabezpečenú ochranu osobných údajov a súkromia, aj keď sú v zmysle článku 4 bodu 2 nariadenia (EÚ) 2016/679 schopné spracúvať osobné údaje, ako sú vymedzené v článku 4 bode 1 nariadenia (EÚ) 2016/679, alebo prevádzkové údaje a lokalizačné údaje, ako sú vymedzené v článku 2 písm. b) a c) smernice 2002/58/ES. Na také rádiové zariadenia by sa preto mal uplatňovať článok 3 ods. 3 písm. e) smernice 2014/53/EÚ.
            
            
               (13)Pokiaľ ide o podvody, z rádiového zariadenia pripojeného na internet, ktoré nemá zabezpečenú ochranu proti podvodom, je možné ukradnúť informácie vrátane osobných údajov. Osobitný druh podvodov sa týka rádiových zariadení pripojených na internet, keď sa používajú na vykonávanie platieb cez internet. Náklady môžu byť vysoké a netýkajú sa iba osoby, ktorá bola podvodom postihnutá, ale aj spoločnosti ako celku (napríklad náklady na policajné vyšetrovanie, náklady na služby obetiam, náklady na súdne konania na vyvodenie zodpovednosti). Je preto potrebné zabezpečiť, aby transakcie boli dôveryhodné, a minimalizovať riziko vzniku finančných strát používateľov rádiových zariadení pripojených na internet pri vykonávaní platieb prostredníctvom tohto rádiového zariadenia a príjemcov platieb vykonávaných prostredníctvom tohto rádiového zariadenia.
            
            
               (14)Rádiové zariadenie pripojené na internet, ktoré sa uvádza na trh Únie, by malo podporovať funkcie zabezpečenia ochrany proti podvodom, keď umožňuje držiteľovi alebo používateľovi prevod peňazí, peňažnej hodnoty alebo virtuálnej meny, ako je vymedzená v článku 2 písm. d) smernice Európskeho parlamentu a Rady (EÚ) 2019/713
                  23
               . Na také rádiové zariadenia by sa preto mal uplatňovať článok 3 ods. 3 písm. f) smernice 2014/53/EÚ.
            
            
               (15)V nariadení Európskeho parlamentu a Rady (EÚ) 2017/745
                  24
                sú stanovené pravidlá pre zdravotnícke pomôcky a v nariadení Európskeho parlamentu a Rady (EÚ) 2017/746
                  25
                sú stanovené pravidlá pre diagnostické zdravotnícke pomôcky in vitro. V oboch nariadeniach, teda (EÚ) 2017/745 aj (EÚ) 2017/746, sa riešia určité prvky rizík kybernetickej bezpečnosti spojené s rizikami, ktoré sa riešia v článku 3 ods. 3 písm. d), e) a f) smernice 2014/53/EÚ. Rádiové zariadenia, na ktoré sa vzťahuje niektoré z týchto nariadení, by preto nemali byť zaradené do kategórií alebo tried rádiových zariadení, ktoré by mali spĺňať základné požiadavky stanovené v článku 3 ods. 3 písm. d), e) a f) smernice 2014/53/EÚ. 
            
            
               (16)V nariadení Európskeho parlamentu a Rady (EÚ) 2019/2144
                  26
                sú stanovené požiadavky na typové schvaľovanie vozidiel a ich systémov a komponentov. Okrem toho je hlavným cieľom nariadenia Európskeho parlamentu a Rady (EÚ) 2018/1139
                  27
                dosiahnuť a udržať vysokú a jednotnú úroveň bezpečnosti civilného letectva v Únii. V smernici Európskeho parlamentu a Rady (EÚ) 2019/520
                  28
                sú navyše stanovené podmienky interoperability elektronických cestných mýtnych systémov a uľahčenia cezhraničnej výmeny informácií o neuhradenom cestnom mýte v Únii. V nariadeniach (EÚ) 2019/2144 a (EÚ) 2018/1139 a v smernici (EÚ) 2019/520 sa riešia prvky rizík kybernetickej bezpečnosti spojené s rizikami, ktoré sa stanovujú v článku 3 ods. 3 písm. e) a f) smernice 2014/53/EÚ. Rádiové zariadenia, na ktoré sa vzťahujú nariadenia (EÚ) 2019/2144 a (EÚ) 2018/1139 alebo smernica (EÚ) 2019/520, by preto nemali byť zaradené do kategórií alebo tried rádiových zariadení, ktoré by mali spĺňať základné požiadavky stanovené v článku 3 ods. 3 písm. e) a f) smernice 2014/53/EÚ.
            
            
               (17)V článku 3 smernice 2014/53/EÚ sa stanovujú základné požiadavky, ktoré musia spĺňať hospodárske subjekty. S cieľom uľahčiť posudzovanie zhody s uvedenými požiadavkami sa v nej stanovuje predpoklad zhody pre rádiové zariadenia, ktoré sú v súlade s dobrovoľnými harmonizovanými normami prijatými v súlade s nariadením Európskeho parlamentu a Rady (EÚ) č. 1025/2012
                  29
                na účely formulácie podrobných technických špecifikácií týchto požiadaviek. V rámci špecifikácií sa bude hodnotiť a riešiť miera rizík, ktorá zodpovedá zamýšľanému použitiu každej kategórie alebo triedy rádiových zariadení, na ktoré sa vzťahuje toto nariadenie.
            
            
               (18)Hospodárskym subjektom by sa mal poskytnúť dostatočný čas na prispôsobenie sa požiadavkám stanoveným v tomto nariadení. Uplatňovanie tohto nariadenia by sa preto malo odložiť. Toto nariadenie nemá brániť hospodárskym subjektom, aby dodržiavali jeho ustanovenia od dátumu nadobudnutia jeho účinnosti.
            
            
               (19)Komisia vykonala príslušné konzultácie počas prípravných prác na opatreniach stanovených v tomto nariadení a konzultovala so skupinou expertov na rádiové zariadenia, 
            
            
               PRIJALA TOTO NARIADENIE:
            
            
               Článok 1
            
            
               1. Základná požiadavka stanovená v článku 3 ods. 3 písm. d) smernice 2014/53/EÚ sa uplatňuje na každé rádiové zariadenie, ktoré je schopné samo komunikovať cez internet bez ohľadu na to, či komunikuje priamo alebo prostredníctvom akéhokoľvek iného zariadenia (ďalej len „rádiové zariadenie pripojené na internet“).
            
         
         
            
               2. Základná požiadavka stanovená v článku 3 ods. 3 písm. e) smernice 2014/53/EÚ sa uplatňuje na každé z týchto rádiových zariadení, ktoré je schopné v zmysle článku 4 bodu 2 nariadenia (EÚ) 2016/679 spracúvať osobné údaje, ako sú vymedzené v článku 4 bode 1 nariadenia (EÚ) 2016/679, alebo prevádzkové údaje a lokalizačné údaje, ako sú vymedzené v článku 2 písm. b) a c) smernice 2002/58/ES:
            
            
               a)rádiové zariadenia pripojené na internet iné než zariadenia uvedené v písmene b), c) alebo d); 
            
            
               b)rádiové zariadenia navrhnuté alebo určené výlučne na účely starostlivosti o deti;
            
            
               c)rádiové zariadenia, na ktoré sa vzťahuje smernica 2009/48/ES;
            
            
               d)rádiové zariadenia navrhnuté alebo určené, či už výlučne, alebo nie, na nosenie na týchto miestach alebo na pripútanie či zavesenie na tieto miesta:
            
            
               i)akákoľvek časť ľudského tela vrátane hlavy, krku, trupu, ramien, rúk, nôh a chodidiel;
            
            
               ii)akékoľvek oblečenie vrátane pokrývky hlavy, odevov na ruky a obuvi nosené ľuďmi.
            
            
               3. Základná požiadavka stanovená v článku 3 ods. 3 písm. f) smernice 2014/53/EÚ sa uplatňuje na každé rádiové zariadenie pripojené na internet, ak toto zariadenie umožňuje držiteľovi alebo používateľovi prevod peňazí, peňažnej hodnoty alebo virtuálnej meny, ako je vymedzená v článku 2 písm. d) smernice (EÚ) 2019/713.
            
            
               Článok 2
            
            
               1. Odchylne od článku 1 sa základné požiadavky stanovené v článku 3 ods. 3 písm. d), e) a f) smernice 2014/53/EÚ neuplatňujú na rádiové zariadenie, na ktoré sa uplatňuje aj niektorý z týchto právnych predpisov Únie:
            
            
               a)nariadenie (EÚ) 2017/745;
            
            
               b)nariadenie (EÚ) 2017/746.
            
            
               2. Odchylne od článku 1 ods. 2 a 3 sa základné požiadavky stanovené v článku 3 ods. 3 písm. e) a f) smernice 2014/53/EÚ neuplatňujú na rádiové zariadenie, na ktoré sa uplatňuje aj niektorý z týchto právnych predpisov Únie:
            
            
               a)nariadenie (EÚ) 2018/1139; 
            
            
               b)nariadenie (EÚ) 2019/2144; 
            
            
               c)smernica (EÚ) 2019/520.
            
            
               Článok 3
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od …[OP, vložiť dátum = 30 mesiacov po nadobudnutí účinnosti tohto nariadenia].
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli 29. 10. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Závery Rady o význame 5G pre európske hospodárstvo a potrebe zmierniť bezpečnostné riziká spojené s 5G, 
                  https://www.consilium.europa.eu/media/41595/st14517-en19.pdf
                  , závery Rady o význame 5G pre európske hospodárstvo a potrebe zmierniť bezpečnostné riziká spojené s 5G, 
                  https://www.europarl.europa.eu/legislative-train/api/stages/report/current/theme/connected-digital-single-market/file/cyber-security-package
                  , 
                  https://www.forbrukerradet.no/siste-nytt/connected-toys-violate-consumer-laws/
                  ,
                        
                  http://www.beuc.eu/publications/beuc-x-2018-017_cybersecurity_for_connected_products.pdf
                  .
               
               
                  
                     (2)
                  
                        Sú to najmä tieto právne predpisy: i) všeobecné nariadenie o ochrane údajov (EÚ) 2016/679; ii) smernica 2002/58/ES o súkromí a elektronických komunikáciách; iii) nariadenie (EÚ) 2019/881 (ďalej len „akt o kybernetickej bezpečnosti“); iv) smernica (EÚ) 2019/713 o boji proti podvodom s bezhotovostnými platobnými prostriedkami a proti ich falšovaniu a pozmeňovaniu (ďalej len „smernica o bezhotovostných platbách“); v) smernica 2013/40/EÚ o útokoch na informačné systémy (ďalej len „smernica o kybernetických útokoch“); vi) smernica (EÚ) 2016/1148 o bezpečnosti sietí a informačných systémov (smernica NIS) a vii) nariadenie (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu (nariadenie eIDAS).
               
               
                  
                     (3)
                  
                        
                  https://www.forbrukerradet.no/siste-nytt/connected-toys-violate-consumer-laws/
                  .
               
               
                  
                     (4)
                  
                        
                  http://www.beuc.eu/publications/beuc-x-2018-017_cybersecurity_for_connected_products.pdf
                  .
               
               
                  
                     (5)
                  
                        Smernica Európskeho parlamentu a Rady 2014/53/EÚ zo 16. apríla 2014 o harmonizácii právnych predpisov členských štátov týkajúcich sa sprístupňovania rádiových zariadení na trhu, ktorou sa zrušuje smernica 1999/5/ES (Ú. v. EÚ L 153, 22.5.2014, s. 62 – 106).
               
               
                  
                     (6)
                  
                        Nariadenie Európskeho parlamentu a Rady (EÚ) 2019/2144 z 27. novembra 2019 o požiadavkách na typové schvaľovanie motorových vozidiel a ich prípojných vozidiel a systémov, komponentov a samostatných technických jednotiek určených pre tieto vozidlá, pokiaľ ide o ich všeobecnú bezpečnosť a ochranu cestujúcich vo vozidle a zraniteľných účastníkov cestnej premávky, ktorým sa mení nariadenie Európskeho parlamentu a Rady (EÚ) 2018/858 a ktorým sa zrušujú nariadenia Európskeho parlamentu a Rady (ES) č. 78/2009, (ES) č. 79/2009 a (ES) č. 661/2009 a nariadenia Komisie (ES) č. 631/2009, (EÚ) č. 406/2010, (EÚ) č. 672/2010, (EÚ) č. 1003/2010, (EÚ) č. 1005/2010, (EÚ) č. 1008/2010, (EÚ) č. 1009/2010, (EÚ) č. 19/2011, (EÚ) č. 109/2011, (EÚ) č. 458/2011, (EÚ) č. 65/2012, (EÚ) č. 130/2012, (EÚ) č. 347/2012, (EÚ) č. 351/2012, (EÚ) č. 1230/2012 a (EÚ) 2015/166 (Ú. v. EÚ L 325, 16.12.2019, s. 1). 
               
               
                  
                     (7)
                  
                        Nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (Ú. v. EÚ L 212, 22.8.2018, s. 1). 
               
               
                  
                     (8)
                  
                        Smernica Európskeho parlamentu a Rady (EÚ) 2019/520 z 19. marca 2019 o interoperabilite elektronických cestných mýtnych systémov a uľahčení cezhraničnej výmeny informácií o neuhradenom cestnom mýte v Únii (Ú. v. EÚ L 91, 29.3.2019, s. 45).
               
               
                  
                     (9)
                  
                        Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).
               
               
                  
                     (10)
                  
                        Smernica Európskeho parlamentu a Rady 2002/58/ES z 12. júla 2002, týkajúca sa spracovávania osobných údajov a ochrany súkromia v sektore elektronických komunikácií (smernica o súkromí a elektronických komunikáciách) (Ú. v. ES L 201, 31.7.2002, s. 37). 
               
               
                  
                     (11)
                  
                        JOIN/2020/18 final. 
               
               
                  
                     (12)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys
                  . 
               
               
                  
                     (13)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys/public-consultation
                  . 
               
               
                  
                     (14)
                  
                        
                  https://circabc.europa.eu/ui/group/43315f45-aaa7-44dc-9405-a86f639003fe/library/f6e8f574-6864-4350-94bb-1719fe29a6c0?p=1&n=10&sort=modified_DESC
                  . 
               
               
                  
                     (15)
                  
                        JOIN/2020/18 final.
               
               
                  
                     (16)
                  
                        https://ec.europa.eu/info/law/better-regulation/have-your-say/initiatives/2018-Internet-connected-radio-equipment-and-wearable-radio-equipment_sk.
               
               
                  
                     (17)
                  
                        d) ochrana siete, e) ochrana osobných údajov a f) súkromie a ochrana pred podvodmi.
               
               
                  
                     (18)
                  
                        Ú. v. EÚ L 153, 22.5.2014, s. 62.
               
               
                  
                     (19)
                  
                        Kybernetická bezpečnosť sietí 5G – súbor nástrojov EÚ s opatreniami na zmiernenie rizika, 29. januára 2020, https://ec.europa.eu/digital-singlemarket/en/nis-cooperation-group.
               
               
                  
                     (20)
                  
                        Smernica Európskeho parlamentu a Rady 2009/48/ES z 18. júna 2009 o bezpečnosti hračiek (Ú. v. EÚ L 170, 30.6.2009, s. 1).
               
               
                  
                     (21)
                  
                  
                        Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1). 
                  
               
               
                  
                     (22)
                  
                        Smernica Európskeho parlamentu a Rady 2002/58/ES z 12. júla 2002, týkajúca sa spracovávania osobných údajov a ochrany súkromia v sektore elektronických komunikácií (smernica o súkromí a elektronických komunikáciách) (Ú. v. ES L 201, 31.7.2002, s. 37). 
               
               
                  
                     (23)
                  
                        Smernica Európskeho parlamentu a Rady (EÚ) 2019/713 zo 17. apríla 2019 o boji proti podvodom s bezhotovostnými platobnými prostriedkami a proti ich falšovaniu a pozmeňovaniu, ktorou sa nahrádza rámcové rozhodnutie Rady 2001/413/SVV (Ú. v. EÚ L 123, 10.5.2019, s 18).
               
               
                  
                     (24)
                  
                        Nariadenie Európskeho parlamentu a Rady (EÚ) 2017/745 z 5. apríla 2017 o zdravotníckych pomôckach, zmene smernice 2001/83/ES, nariadenia (ES) č. 178/2002 a nariadenia (ES) č. 1223/2009 a o zrušení smerníc Rady 90/385/EHS a 93/42/EHS (Ú. v. EÚ L 117, 5.5.2017, s. 1). 
               
               
                  
                     (25)
                  
                        Nariadenie Európskeho parlamentu a Rady (EÚ) 2017/746 z 5. apríla 2017 o diagnostických zdravotníckych pomôckach in vitro a o zrušení smernice 98/79/ES a rozhodnutia Komisie 2010/227/EÚ (Ú. v. EÚ L 117, 5.5.2017, s. 176).
               
               
                  
                     (26)
                  
                        Nariadenie Európskeho parlamentu a Rady (EÚ) 2019/2144 z 27. novembra 2019 o požiadavkách na typové schvaľovanie motorových vozidiel a ich prípojných vozidiel a systémov, komponentov a samostatných technických jednotiek určených pre tieto vozidlá, pokiaľ ide o ich všeobecnú bezpečnosť a ochranu cestujúcich vo vozidle a zraniteľných účastníkov cestnej premávky, ktorým sa mení nariadenie Európskeho parlamentu a Rady (EÚ) 2018/858 a ktorým sa zrušujú nariadenia Európskeho parlamentu a Rady (ES) č. 78/2009, (ES) č. 79/2009 a (ES) č. 661/2009 a nariadenia Komisie (ES) č. 631/2009, (EÚ) č. 406/2010, (EÚ) č. 672/2010, (EÚ) č. 1003/2010, (EÚ) č. 1005/2010, (EÚ) č. 1008/2010, (EÚ) č. 1009/2010, (EÚ) č. 19/2011, (EÚ) č. 109/2011, (EÚ) č. 458/2011, (EÚ) č. 65/2012, (EÚ) č. 130/2012, (EÚ) č. 347/2012, (EÚ) č. 351/2012, (EÚ) č. 1230/2012 a (EÚ) 2015/166 (Ú. v. EÚ L 325, 16.12.2019, s. 1).
               
               
                  
                     (27)
                  
                        Nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (Ú. v. EÚ L 212, 22.8.2018, s. 1). 
               
               
                  
                     (28)
                  
                        Smernica Európskeho parlamentu a Rady (EÚ) 2019/520 z 19. marca 2019 o interoperabilite elektronických cestných mýtnych systémov a uľahčení cezhraničnej výmeny informácií o neuhradenom cestnom mýte v Únii (Ú. v. EÚ L 91, 29.3.2019, s. 45).
               
               
                  
                     (29)
                  
                        Nariadenie Európskeho parlamentu a Rady (EÚ) č. 1025/2012 z 25 októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (Ú. v. EÚ L 316, 14.11.2012, s. 12).